​‘‘আর্থিক সাহায্য যদি করতেই হয়, তাহলে সরাসরি আমাদের হাতে সেই টাকা তুলে দিন। নেতাদের হাতে টাকা দেবেন না। ওরা মেরে দেবে।’’ লালগড়ের গিয়ে এমনই মন্তব্যের মুখোমুখি হতে হল রাজ্যের শিক্ষামন্ত্রী পার্থ চট্টোপাধ্যায়কে। 
লালগড়ের বাস দুর্ঘটনায় মৃতদের সাহায্য করার প্রতিশ্রুতি দিতে গিয়ে জঙ্গলমহলের আদিবাসীদের মুখে এমন কথাই শুনলেন তিনি। পাশে তখন দাঁড়িয়ে শালবনির বিধায়ক শ্রীকান্ত মাহাতো, সভাধিপতি উত্তরা সিংহ হাজরা-সহ জেলা নেতারা৷ 
নেতাদের সামনেই মৃতের পরিবারের লোকজন ক্ষোভ উগরে এই ধরনের প্রস্তাব দেন মন্ত্রীকে৷ পর পর দুটি পরিবারের কাছ থেকে এমন মন্তব্য শুনে জেলা-নেতাদের ধমকও দেন পার্থ চট্টোপাধ্যায়।  
​শনিবার ঝাড়গ্রামের বেলপাহাড়িতে একটি সভায় যোগ দিতে যাওয়ার পথে শালবনী থেকে আদিবাসীদের যাত্রীবোঝাই একটি বাস লালগড়ের ঝিটকাতে দুর্ঘটনার মুখে পড়ে৷ মৃত্যু হয় ৬ জনের। আহত হন ৩০ জন।
রবিবার সেই মৃতদের পরিবারকে সমবেদনা জানাতে হাজির হয়েছিলেন মন্ত্রী পার্থ চট্টোপাধ্যায়৷ মেদিনীপুর মেডিক্যাল কলেজ হাসপাতালে চিকিৎসাধীন আহতদের দেখে সমস্ত রকমের সহযোগিতার প্রতিশ্রুতিও  দিয়েছেন তিনি। 
দুর্ঘটনায় মৃত বাসু কিস্কুর স্ত্রী লক্ষ্মীমণিকে সমবেদনা জানিয়ে মন্ত্রী বলেন- ‘‘তোমার দুই মেয়ের পড়াশোনার যাবতীয় দায়িত্ব আমরা নেব। সেই সঙ্গে তোমাদের মধ্যে কাউকে একটা সরকারি চাকরির ব্যবস্থা করে দেওয়া হবে৷ আর্থিক সাহায্যও করা হবে৷’’
তখনই কাঁদতে কাঁদতে লক্ষ্মীমণি কিস্কু মন্ত্রীকে বলেন, “আর্থিক সাহায্য যদি দিতেই হয়, তাহলে আমাদের হাতেই দেবেন৷ আপনাদের নেতাদের হাতে দিলে তারা টাকাটা মেরে দেবে, আমরা পাব না৷” এতে খানিকটা অপ্রস্তুত হয়ে পড়েছিলেন পার্থ চট্টোপাধ্যায়৷ একই মন্তব্য অন্য পরিবারের কাছেও শোনেন। 
সংবাদ মাধ্যমের সামনেই এই ধরনের অস্বস্তিকর পরিস্থিতির মধ্যে পড়ে ঘটনা অস্বীকার করেননি পার্থ বাবু৷ তিনি বলেন “মমতা বন্দ্যোপাধ্যায় চান, সাধারণ মানুষ যেন সরকারের প্রকল্পের সবটাই পায়৷ তার মাঝে যদি কেউ চার আনা কেটে নেয়, আমরা তাদের চিহ্নিত করব৷ তবে সরকারের ও দলের বদনাম হতে দেওয়া যাবে না। আমরা তাদের চিহ্নিত করে ব্যাবস্থা নেব৷”